Document ID: 31989R3786

*****
ΚΑΝΟΝΙΣΜΟΣ (ΕΟΚ) αριθ. 3786/89 ΤΗΣ ΕΠΙΤΡΟΠΗΣ
της 15ης Δεκεμβρίου 1989
για εξουδιοδότηση της Πορτογαλίας να καταργήσει, για τις πίτες τους δασμούς κατά την εισαγωγή προελεύσεως άλλων κρατών μελών και να εφαρμόσει τους δασμούς του κοινού δασμολογίου κατά την εισαγωγή προελεύσεως τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 243 παράγραφος 4,
Εκτιμώντας:
ότι το άρθρο 243 παράγραφος 4 στοιχείο α) πρώτη περίπτωση της πράξης προσχώρησης προβλέπει ότι η Πορτογαλία μπορεί να προβεί, μετά από αίτησή της, στην κατάργηση ή την επιτάχυνση της προσέγγισης των δασμών των ελαιούχων σπόρων και καρπών και των παραγώγων προϊόντων τους·
ότι ο κανονισμός (ΕΟΚ) αριθ. 566/87 της Επιτροπής (1), εξουσιοδότησε την Πορτογαλία να αναστείλει μερικώς τους δασμούς κατά την εισαγωγή των πιτών έως τις 31 Δεκεμβρίου 1987· ότι ο κανονισμός (ΕΟΚ) αριθ. 1692/88 της Επιτροπής (2) έχει προβλέψει την ίδια εξουσιοδότηση έως τις 31 Δεκεμβρίου 1988· ότι το μέτρο αυτό αποσκοπούσε στο να διευκολύνει τον εφοδιασμό σε πίτες της πορτογαλικής βιομηχανίας ζωοτροφών· ότι, έκτοτε, δεδομένου ότι οι παράγοντες που δικαιολόγησαν το μέτρο αυτό εξακολουθούν να ισχύουν και η Πορτογαλία ζήτησε να προβεί προσωρινά, βάσει του προαναφερθέντος άρθρου 243, στην κατάργηση των δασμών για τις πίτες έναντι του υπολοίπου της Κοινότητας και την εφαρμογή του κοινού δασμολογίου έναντι των τρίτων χωρών από την 1η Ιανουαρίου 1990·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τις πίτες και τα άλλα στερεά υπολείμματα που υπάγονται στους κωδικούς ΣΟ 2304 00 00, 2305 00 00 και 2306, με εξαίρεση τους κωδικούς ΣΟ 2306 90 11 και 2306 90 19, εξουσιοδοτείται η Πορτογαλία να προβεί στην κατάργηση των δασμών που εφαρμόζονται κατά την εισαγωγή προελεύσεως των άλλων κρατών μελών και να εφαρμόσει τους δασμούς του κοινού δασμολογίου για την εισαγωγή προελεύσεως τρίτων χωρών.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Δεκεμβρίου 1989.

Labels: 3
18
17